**ดร.ปราจิน เอี่ยมลำเนา**

**ประธานจัดงานบางกอก อินเตอร์เนชั่นแนล มอเตอร์โชว์ ครั้งที่ 45**

**ประธานเจ้าหน้าที่บริหารบริษัทกรังด์ปรีซ์ อินเตอร์เนชั่นแนล จำกัด (มหาชน)**

“ในปัจจุบันอุตสาหกรรมยานยนต์ทั่วโลกกำลังเปลี่ยนผ่านสู่เทคโนโลยียานยนต์ไฟฟ้า จากข้อตกลงในระดับนานาชาติของรัฐบาลของหลายประเทศในการร่วมมือลดมลพิษเพื่อรักษาสภาพแวดล้อมของโลก ทำให้การจัดงานบางกอก อินเตอร์เนชั่นแนล มอเตอร์โชว์ ครั้งที่ 45 นับเป็นเวทีสำคัญที่จะแสดงให้ทั่วโลกได้เห็นถึงความพร้อมของอุตสาหกรรมยานยนต์ในประเทศไทย ในการพัฒนาเพื่อก้าวตามความเปลี่ยนแปลงของอุตสาหกรรมยานยนต์ระดับโลก”

“ทำให้การจัดงานบางกอก อินเตอร์เนชั่นแนล มอเตอร์โชว์ ครั้งที่ 45 จะมีผู้ผลิตรถยนต์พลังงานไฟฟ้ารายใหม่เข้ามาร่วมจัดแสดงเพิ่มขึ้น รวมทั้งการนำเสนอรถยนต์ต้นแบบ การเปิดตัวรถยนต์รุ่นใหม่จากบริษัทผู้ผลิตรถยนต์ และรถจักรยานยนต์ ซึ่งเป็นการสะท้อนให้เห็นถึงความเชื่อมั่นที่มีต่ออุตสาหกรรมยานยนต์ประเทศไทยที่ยังคงเป็นฐานการผลิตสำคัญของอุตสาหกรรมยานยนต์ทั้งในภูมิภาคเอเชียตะวันออกเฉียงใต้ และระดับโลก”

“นอกจากนี้เพื่อรองรับการเติบโตของการจัดงานบางกอก อินเตอร์เนชั่นแนล มอเตอร์โชว์ ในอนาคต ทางบริษัทกรังด์ปรีซ์ อินเตอร์เนชั่นแนล จำกัด (มหาชน) ในฐานะผู้จัดงานฯ มีการเพิ่มพื้นที่จัดแสดงในบริเวณฮอลล์ 4 ของอิมแพ็ค เมืองทองธานี เป็นพื้นที่สำหรับบริษัทผู้ผลิตรถยนต์รายใหม่ ผู้ประกอบการในธุรกิจยานยนต์ และการจัดแสดงรถยนต์รุ่นพิเศษที่มีเพียงไม่กี่คันของโลก” “ในท้ายที่สุดนี้ผมต้องขอกล่าวขอบคุณพันธมิตรทั้งบริษัทผู้ผลิตรถยนต์ บริษัทผู้ผลิตรถจักรยานยนต์ บริษัทผู้ประกอบที่เข้าร่วมจัดแสดงในงานบางกอก อินเตอร์เนชั่นแนล มอเตอร์โชว์ รวมถึงหน่วยงานทั้งภาครัฐ และภาคเอกชน ที่ร่วมสนับสนุนให้การจัดงานบางกอก อินเตอร์เนชั่นแนล มอเตอร์โชว์ ประสบความสำเร็จมาตลอดระยะเวลากว่า 4 ทศวรรษ”